<classify> HALMASHAURI ya Wilaya ya Kilwa imefanikisha kwa mwaka wa fedha wa 20192020 kwa asilimia 100 sheria inayoitaka kutoa asilimia 10 ya pato lake la ndani kusaidia makundi maalumu ya vijana, wanawake na walemavu.Kauli hiyo imetolewa juzi wakati wa kukabidhi hundi ya Sh milioni 78.9 kwa vikundi 23 vikiwemo vikundi nane vya wanawake. Halmashauri ilitenga kiasi cha Sh 338, 744,000.00 katika mpango na bajeti iliyopita ikiwa ni asilimia 10 ya mapato ya ndani ya Sh 3,387,440,000.00.Kulingana na hali halisi ya makusanyo Halmashauri iliweza kukusanya kiasi cha Sh 3,143,727,396.79 ambapo asilimia 10 ya fedha hizo iliweza kutenga Sh 314, 372, 739, 70 na kutoa mikopo kwa jumla ya vikundi 102 vya wanawake, vijana na watu wenye ulemavu, alisema Ofisa Maendeleo ya Jamii wa Wilaya, Sylvester Mashema kwa niaba ya Mkurugenzi Mtendaji wa wilaya, Renatus Mchau wakati akitoa taarifa kwa mkuu wa wilaya hiyo, Christopher Ngubiagai ambaye alikuwa mgeni rasmi katika hafla hiyo. Mashema alisema mikopo hiyo ilitolewa kwa awamu tatu, ambapo awamu ya kwanza na ya pili vikundi 80 viliwezeshwa kwa kupatiwa kiasi cha Sh 235,400,000.00 miongoni mwa vikundi hivyo vikundi vya wanawake vilikuwa 42 viliwezeshwa Sh 104,300,000.00, vikundi 33 vya vijana vilipewa mikopo kiasi cha Sh, 95,100,000.00 na vikundi 5 vya watu wenye ulemavu vilipewa mkopo wa Sh 36,000,000.00. Hata hivyo Ofisa maendeleo ya jamii huyo alisema halmashauri ya wilaya ili kukamilisha asil imia 10 ya mapato ya ndani kiasi cha Sh 78,972,739.70 kilipindukia mwaka wa fedha 20192020 na kimetolewa kwa vikundi 23 vikiwemo vikundi nane vya wanawake. Katika fedha hizo wanawake wamepatiwa mkopo wa Sh 21,449,095.60, vikundi 11 vya vijana vimepewa mkopo kiasi cha Sh 30,649,096.30 na vikundi vinne vya watu wenye ulemavu vimepewa mkopo wa Sh 26,874,547.80 na hivyo kukamilisha asilimia 100 ya lengo kulingana na makusanyo ya mwaka 20182019.Vikundi vilivyopewa awamu hiyo ya mwisho vinatoka katika kata za Miteja, Masoko, Kivinje, Songosongo, Likawage, Kandawale, Kiranjeranje, Somanga, Tingi, Pande, Kipatimu, Kinjumbi na Miguruwe.Akichanganua asilimia 100 ya mikopo Mashema alisema fedha zilienda kwa vikundi 50 vya wanawake vilivyokopeshwa kiasi cha Sh 125,749,095.60, vikundi 43 vya vijana vilikopeshwa kiasi cha Sh 125,749,096.30 na vikundi 9 vya watu wenye ulemavu vilikopeshwa kiasi cha Sh 62,874,547.80. Mkuu wa wilaya ya Kilwa, Christopher Ngubiagai pamoja na kumpongeza Mkurugenzi Mtendaji wa wilaya hiyo na halmashauri yake kwa kufanikisha asilimia 100 ya hitaji la kisheria la mikopo kwa makundi maalumu, alisema wakopaji wanawajibika kurejesha fedha hizo ili wengine wakopeshwe. Aidha aliwataka wakopaji kuonesha mabadiliko katika jamii katika uchumi kwa kuendesha ujasiriamali wao kwa uaminifu na ufanisi. Naye Mwenyekiti wa halmashauri hiyo, Abuu Mjaka aliwataka wananchi kuhakikisha kwamba wanakopa na kurejesha mikopo hiyo kwani hiyo ni mikopo si zawadi. Mjaka alitaka vikundi zaidi kujitokeza kukopa kwa ajili ya maendeleo yao na hasa vijana ambao bado wapo nyuma. Alisema vikundi vingi vya wanawake vinajua nini wanachohitaji kwa hiyo wakikaguliwa wanaonekana kuwa makini na hivyo wanapata kirahisi mikopo hiyo kinyume na vijana ambao wanakuwa na andiko lakini hawako makini.Mmoja wa wakopaji, Chiku Ekombo kutoka kisiwa cha Songosongo alisema kwamba anajua anachopewa si zawadi na kwamba atarejesha kwa wakati ili kusaidia watu wengine. Fatuma Juma alisema mikopo inasaidia watu na kutaka vikundi kuheshimu urejeshaji wa mikopo kwa kuhakikisha kwamba changamoto zinazondolewa na kuboresha zaidi biashara zao. Alisema yeye fedha hizo zimemsaidia kuinua biashara zake na sasa anaweza kusaidia familia yake.  <topic>: KITAIFA 